**Anexa nr.1 la Ordinul Ministrului educației**

**nr. 61 fin 10 februarie 2015**

**PROIECTUL „REFORMA ÎNVĂȚĂMÎNTULUI ÎN MOLDOVA”**

**Standardele de asigurare a calității pentru școlile de circumscripție**

1. **Introducere**

Acest raport prezintă *Standardele școlare de asigurare a calității* pentru școlile de circumscripție (în continuare – standarde minime) și rolul lor într-un sistem mai larg de asigurare a calității în instituțiile de învățămînt din Moldova. Standardele școlare de asigurare a calității constau dintr-un sub-set implementabil și măsurabil de *Standarde de calitate pentru instituțiile de învățămînt primar și secundar general din perspectiva Școlii prietenoase copilului*, aprobate de Guvern, și sînt strîns legate de alte instrumente și mecanisme de asigurare a calității, în prezent elaborate și introduse de către Ministerul Educației (MEd). În continuare, satisfacerea acestor standarde operaționale minime este o pre-condiție pentru MEd de a atinge un set de indicatori aferenți debursărilor(IAD) în cadrul Proiectului „Reforma Învățămîntului în Moldova”, finanțat de Banca Mondială (PRIM).

1. **Baza și contextul**

Ministerul Educației a început o reformă complexă în sistemul de asigurare a calității în învățămînt. Reforma include, printre alte politici, stabilirea standardelor pentru școli, manageri și cadre didactice; elaborarea cadrului instituțional pentru asigurarea calității, în special, înființarea Inspectoratului Școlar Național; efectuarea unei analize a curriculumului național; revizuirea sistemului de formare a cadrelor didactice și îmbunătățirea evaluărilor naționale, în special a examenelor de bacalaureat.

În anul 2013, Institutul de Științe ale Educației cu suportul UNICEF a elaborat *Standardele de calitate pentru instituțiile de învățămînt primar și secundar general din perspectiva Școlii prietenoase copilului* (în continuare – Standarde de calitate). Standardele de calitate reprezintă declarații generale, directive și caracteristici referitoare la activități destinate să asigure școala prietenoasă copilului și un nivel de educație adecvat pentru dezvoltarea psihofizică confortabilă a elevului. Standardele acoperă toate aspectele privind funcționarea instituțiilor de învățămînt, inclusiv managementul, capacitatea instituțională, curriculumul/procesul de învățămînt. Standardele de calitate se structurează pe cinci dimensiuni care rezultă din conceptul ‘școala prietenoasă copilului’: 1) sănătate, siguranță, protecție; 2) participare democratică; 3) incluziune; 4) eficiență educațională; și 5) echitate de gen. Standardele de calitate au fost aprobate prin ordinul Ministrului Educației nr. 970 din 11 octombrie 2013.

Implementarea Standardelor de calitate în învățămînt este un proces pe termen mediu și lung, care necesită detalierea ulterioară a cerințelor pentru atingerea standardelor, formarea cadrelor didactice, managerilor, părinților și altor părți interesate în educație, precum și a unui cadru instituțional funcțional pentru implementarea acestora. Deși punerea în aplicare a standardelor de calitate este un proces îndelungat și urmează să treacă ani pentru a fi materializat, MEd a început deja activitatea pentru atingerea acestui scop. La prima etapă, MEd a angajat un consultant internațional pentru a “transforma” Standardele de calitate într-un instrument măsurabil și implementabil cu intervenții concrete și criterii de evaluare măsurabile. Consultantul a colaborat cu Institutul de Științe ale Educației și alte părți interesate relevante, și la mijlocul anului 2013 a prezentat un raport final, care include:

* Un cadru conceptual pentru asigurarea calității în instituțiile de învățămînt;
* O listă redusă de standarde măsurabile/criterii ce derivă din Standardele de calitate, care urmează să fie utilizate în scopul evaluării realizării IAD în cadrul PRIM;
* Un plan cu specificarea cheltuielilor pentru implementarea și evaluarea listei reduse, inclusiv criteriile pentru selectarea unei companii de evaluare independente; și
* Instrumentele pentru auto-evaluare și evaluarea de către partea-terță privind realizarea listei reduse de standarde/criterii.

Luînd în considerație cele menționate mai sus, MEd a elaborat ulterior un instrument, identificînd standardele operaționale minime pentru școlile de circumscripție care urmează să fie realizate în termene restrînse. Standardele operaționale minime constau dintr-un sub-set de Standarde de calitate și sunt considerate a fi standarde minime necesare pentru școli ca să funcționeze conform politicilor educaționale de calitate recent aprobate[[1]](#footnote-1); standardele sunt definite și structurate ca să satisfacă cerințele și necesitățile MEd, și pentru a permite monitorizarea implementării.

1. **Standardele operaționale minime**

Aceste standarde operaționale minime sunt prezentate ca o listă de verificare a indicatorilor obiectivi, măsurabili și verificabili pentru evaluarea progresului pe termen scurt în îmbunătățirea calității educației.

.

| **Standardul operațional** | **Surse de verificare** | **Standardul de calitate asociat**  (conform Ordinului Ministrului Educației nr. 970 din 11.10.2013) | **Comentarii** |
| --- | --- | --- | --- |
| **Dimensiunea 1: Organizarea instituției de învățămînt** | | |  |
| 1. Instituția de învățămînt deține toate autorizațiile și licențele prevăzute de lege pentru toate clădirile școlii, inclusiv pentru cantină. | Documentele legale și autorizațiile | Standardul 1.1: Instituția de învățămînt asigură securitatea și protecția tuturor elevilor (indicatorii 1.1.1 și 1.1.4)  Standardul 4.1: Instituția de învățămînt creează condiții de organizare și realizare a unui proces educațional de calitate  (indicatorul 4.1.6) | Normativele în construcții NCM C01.03-2000 nr. 4.1 și Regulamentul sanitaro-epidemiologic.  Documentele legale și autorizațiile sunt considerate acelea prevăzute de cadrul legal la data verificării. |
| 1. Bugetul școlii este echilibrat[[2]](#footnote-2) | Bugetul școlii și documentele financiare prezentate de către Direcția finanțe a Consiliului raional sau de către Trezoreria locală unde școala are conturi. | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.9) | Noul Regulament privind finanțarea în bază de cost standard per elev, aprobat prin Hotărîrea de Guvern nr. 868 din 08 octombrie 2014. |
| 1. Elevii din alte localități sunt transportați în siguranță la instituția de învățămînt, în conformitate cu cadrul legal relevant. | Documentele instituției de învățămînt, observări (de exemplu, existența autobuzelor școlare, transportarea copiilor) | Standardul 1.1: Instituția de învățămînt asigură securitatea și protecția tuturor elevilor (indicatorul 1.1.5) | Noul Regulament privind transportarea elevilor aprobat prin Hotărîrea de Guvern nr. 903 din 30 octombrie 2014. |
| 1. Instituția de învățămînt colectează și actualizează date on-line pentru Sistemul Informațional de Management în Educație (SIME) și dispune de cel puțin un calculator conectat la Internet pentru conducerea școlii. | Documentele SIME | Standardul 3.1: Instituția educațională cuprinde toți copiii, indiferent de naționalitate, gen, origine și stare socială, apartenență politică sau religioasă, stare a sănătății și creează condiții optime pentru realizarea și dezvoltarea potențialului propriu în cadrul procesului educațional (indicatorul 3.1.7) |  |
| **Dimensiunea 2: Predarea și învățarea** | | |  |
| 1. Instituția de învățămînt dispune de cadre didactice calificate pentru toate disciplinele obligatorii conform curriculumului național și planului cadru de învățămînt și pentru toate disciplinele opționale stabilite la nivelul școlii. | Documentele instituției de învățămînt privind calificările cadrelor didactice | Standardul 4.2:Cadrele didactice valorifică eficient resursele educaționale in raport cu finalitățile stabilite prin curriculum național (indicatorul 4.2.3) | Un cadru didactic se consideră calificat dacă acesta are gradul/calificarea conform legii pentru a preda o anumită disciplină.  Directorul instituției de învățămînt este responsabil pentru repartizarea personalului școlii. |
| 1. Instituția de învățămînt acordă asistență didactică și psihologică și dispune de cadre didactice de sprijin pentru incluziunea elevilor cu cerințe educaționale speciale, după necesitate. | Planuri educaționale individualizate, interviuri cu reprezentanții serviciilor locale de asistență pedagogică și psihologică | Standardul 3.1: Instituția educațională cuprinde toți copiii, indiferent de naționalitate, gen, origine și stare socială, apartenență politică sau religioasă, stare a sănătății și creează condiții optime pentru realizarea și dezvoltarea potențialului propriu în cadrul procesului educațional (indicatorul 3.1.2) | Definiția cerințe educaționale speciale – *necesități educaționale ale copilului/elevului/ studentului, care implică o școlarizare adaptată particularităților individuale sau caracteristice unei dizabilități ori tulburări de învățare, precum și o intervenție specifică prin acțiuni de reabilitare sau recuperare corespunzătoare* (Codul Educației, nr. 152 din 17 iulie 2014) |
| 1. Cel puțin 1/3 din cadrele didactice din instituția de învățămînt au participat la programe de formare profesională continuă pentru cadre didactice în ultimii 3 ani | Certificate de instruire;  Punctajul de evaluare anuală a cadrului didactic | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.8 | Cursurile de instruire pot fi considerate independente de bugetul școlii. Instituția de învățămînt poate să utilizeze toate oportunitățile de instruire. |
| **Dimensiunea 3: Infrastructura școlară și echipamentul (inclusiv echipamentul IT** | | |  |
| 1. Activitățile educaționale se desfășoară în spații bine amenajate și destinate acestor activități:    1. Săli de clasă    2. Laboratoare de fizică, chimie, biologie    3. Sală de calculatoare    4. Sală/teren de sport    5. Bibliotecă | Documentele instituției de învățămînt, observări | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.6)  *De asemenea:* Normativele în construcții NCM C01.03-2000 nr. 5.4 și 5.5 |  |
| 1. Spațiile școlare sunt accesibile pentru elevii cu cerințe educaționale speciale (în special rampele de acces și blocurile sanitare accesibile) | Observări | Standardul 3.3: Toți copiii beneficiază de un mediu accesibil și favorabil (indicatorul 3.3.6)  *De asemenea:* Normativele în construcții NCM C01.03-2000 nr. 8.15 |  |
| 1. Clădirile școlare, inclusiv cantinele dispun de sisteme funcționale de alimentare cu apă și de canalizare, blocuri sanitare interne, aprovizionare cu energie termică și electrică, și de telecomunicații, în conformitate cu normativele naționale în construcții. | Observări | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.6)  *De asemenea:* Normativele în construcții NCM C01.03-2000 nr. 8.1-8.6 |  |
| 1. Mobilierul din sălile de clasă și alte spații destinate activității școlare este adecvat și îndeplinește cerințele de siguranță. | Observări | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.6)  *De asemenea:* Normativele în construcții NCM C01.03-2000 nr. 7.17 |  |
| 1. Instituția de învățămînt dispune de o clasă de calculatoare cu cel puțin 11 calculatoare conectate la Internet destinate utilizării de către elevi. | Documentele instituției de învățămînt, observări | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.7)  Standardul 4.2: Cadrele didactice valorifică eficient resursele educaționale în raport cu finalitățile stabilite prin curriculum național (indicatorul 4.2.8) |  |
| **Dimensiunea 4: Curriculumul și evaluarea** | | |  |
| 1. Instituția de învățămînt are acces la toate documentele curriculare relevante, în special la Planul-cadru de învățămînt, ghidurile metodologice, curriculum pentru fiecare disciplină și manualele școlare. | Documentele instituției de învățămînt, observări | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.7), | MEd publică anual documentele relevante pe pagina sa web |
| 1. Instituția de învățămînt aplică curriculumul (structura pe discipline și numărul de ore alocate), care corespunde prevederilor legale privind Planul-cadru de învățămînt pentru anul școlar respectiv. | Documentele instituției de învățămînt, observări | Standardul 4.1: Instituția de învățămînt creează condiții de organizare și realizare a unui proces educațional de calitate (indicatorul 4.1.10) | Documentele instituției de învățămînt vor fi verificate conform Planului-cadru de învățămînt. |
| 1. Instituția de învățămînt aplică un plan educațional individualizat pentru copiii cu cerințe educaționale speciale, în conformitate cu recomandările serviciilor de asistență pedagogică și psihologică. | Documentele instituției de învățămînt:  plan educațional individualizat pentru fiecare copil cu cerințe educaționale speciale | Standardul 3.1: Instituția educațională cuprinde toți copiii, indiferent de naționalitate, gen, origine și stare socială, apartenență politică sau religioasă, stare a sănătății și creează condiții optime pentru realizarea și dezvoltarea potențialului propriu în cadrul procesului educațional (indicatorul 3.1.14) |  |
| **Dimensiunea 5: Administrația instituției de învățămînt, certificarea și valorile** | | |  |
| 1. Instituția de învățămînt are un Consiliu de administrație funcțional, care include reprezentanți ai cadrelor didactice, părinților, elevilor și autorităților administrației publice locale. | Documentele instituției de învățămînt, interviuri cu membrii Consiliului de administrație, observări (dacă este cazul) | Standardul 2.1: Copiii participă la procesul decizional referitor la toate aspectele vieții școlare (indicatorii 2.1.3 și 2.1.5)  Standardul 2.2: Instituția școlară comunică sistematic și implică familia și comunitatea în procesul decizional (indicatorul 2.2.6)  Standardul 2.3: Școala, familia și comunitatea îi pregătesc pe copii să conviețuiască într-o societate interculturală bazată pe democrație | Componența și atribuțiile Consiliului de Administrație sunt prevăzute în Codul Educației și Regulamentul-cadru de organizare și funcționare a consiliului de administrație din instituțiile de învățămînt general |
| 1. Instituția de învățămînt cunoaște și aplică procedurile și mecanismele existente de prevenire, identificare, raportare și soluționare a cazurilor de abuz, neglijare, exploatare și trafic al copilului. | Documentele instituției de învățămînt, interviu cu coordonatorul școlar numit pe problemele de violență, observări (de exemplu, existența unei boxe pentru reclamații) | Standardul 1.2: Instituția de învățămînt dezvoltă parteneriate comunitare în vederea protecției integrității fizice și psihice a fiecărui copil | Procedurile și mecanismele relevante care pot fi utilizate la verificare sunt specificate în Ordinul nr. 77 din 02 februarie 2013 |
| 1. Instituția de învățămînt menține cel puțin un mijloc funcțional de comunicare publică, cum ar fi panoul informativ, pagina web, sistemul de informare publică sau mass-media școlară, care publică fișa școlii și alte informații relevante pentru elevi, cadre didactice și alte părți interesate relevante. | Documentele instituției de învățămînt, observări | Standardul 2.2: Instituția școlară comunică sistematic și implică familia și comunitatea în procesul decizional (indicatorul 2.2.8)  Standardul 2.1: Copiii participă la procesul decizional referitor la toate aspectele vieții școlare (indicatorii 2.1.2 și 2.1.4) | Codul Educației prevede o serie de cerințe cu privire la informație și transparență, cum ar fi publicarea bugetelor școlare |

**NOTĂ: Se consideră că instituția de învățămînt a îndeplinit standardele operaționale minime dacă acumulează un total de 18 puncte (100% realizare).**

1. Pe lîngă activitatea de definire a Standardelor de Calitate și proceselor asociate, MEd a elaborat și promovat un șir de regulamente, politici și proiecte menite să îmbunătățească calitatea educației și care țin de implementarea standardelor. Parlamentul a aprobat un nou Cod al Educației, care include o serie de prevederi privind administrația și managementul școlar. Adițional, MEd efectuează analiza curriculumului, elaborează Sistemul Informațional de Management în Educație (SIME), asigură dotarea școlilor cu echipament, inclusiv mobilier și calculatoare, și desfășoară lucrări de proiectare pentru reabilitarea infrastructurii școlare. [↑](#footnote-ref-1)
2. Bugetul poate fi echilibrat din ‘componenta raională’ de finanțare a surselor extra-bugetare. Bugetul include alocații pentru elevi din școlile mixte sau bilingve, precum și alocații pentru elevii cu cerințe educaționale speciale, în conformitate cu Regulamentul privind finanțarea în bază de cost standard per elev și Planul cadru de învățămînt (Hotărîrea de Guvern nr. 868 din 08 octombrie 2014. [↑](#footnote-ref-2)